7 Nuusbrokkies voor Pinkster – NG Gemeente Witrivier
May 25, 2017 July 8, 2017 Nati Stander 0 Comments
Ek sit tans in die bosveld en verlang dik stukke! Hierdie week bied ek Pinkster in Thabazimbi aan. Dit is mooi wêreld met wonderlike mense, maar ek mis ons gemeente. Terwyl ek hier sit, dink ek aan alles wat in ons gemeente afspeel en ek voel so bevoorreg om in Witrivier te mag dien.
Laat my toe om net gou so 7 sake onder jou aandag te bring.
Donderdag 25 Mei vier ons Hemelvaart. Daar sal ‘n erediens wees om 18:30. Kom vier dit saam met ons geloofsgemeenskap. Dit is so belangrik dat ons viering van hemelvaart opbou tot ons verwagting van Pinkster.
2.) Hoe hoor ons God se stem?
Pinkster is my gunsteling tyd van die jaar. Tradisioneel is dit mos maar ‘n tyd wat ons opnuut uitkyk vir die Heilige Gees se werking in ons lewe. Die tema van hierdie jaar se Pinkster is “Hoe hoor ons God se stem?”. Dit is ‘n reeks wat jou gaan toerus hoe om die Here se wil in jou lewe te onderskei. Ek glo dit is lekker prakties en dat jy baie daarby gaan baat.
Tong in die kies wil ek egter sê dat die beste ding van Pinkster, die sop en broodjies is! Jy weet mos maar hoe kan die Witrivierders kos maak? Ek lek nou al my lippe af. Kom eet jou dus trommeldik so vanaf 17:30. Teen 18:30 kan jy die erediens met ‘n vol maag tegemoet gaan 🙂
Die Pinksterdienste begin Sondagoggend 28 Mei en hou aan tot Donderdagaand 1 Junie. Daar is ook in die oggende om 09:30 ‘n herhaling van die aande se temas, vir mense wat nie in die aande kan uitgaan nie.
Die tieners hou ook ‘n Pinksterreeks met dieselfde tema. Hulle eredienste is by die Hoërskool se Lapa om 18:00. Daar is ook gelyklopende Kinderpinksterin ons kerksaal, so moet dus nie voel dat jou kinders jou weerhou om die meeste te maak van hierdie spesiale tyd nie! Kom vier dit saam.
3.) Stapel van hoop
Een van die mooi gebruike in ons gemeente, is om tydens Pinkster – net so voor die winter in volle swang kom – ‘n spesiale poging aan te wend om klere en nie-bederfbare produkte vir ons barmhartigheidsbehoeftes in te samel.
Ek wil dus jou uitnooi om vanaf Sondag, regdeur die week tot en met Sondag 4 Junie, enige oortollige klere, skoene, komberse, toiletware en blikkieskos kerk toe te bring.
Sit dit asseblief neer voor op die liturgiese ruimte. Ons wil ‘n sigbare “stapel van hoop” opstapel!
Saterdag 27 Mei begin die Moslems se Ramadan. Jy wonder seker: “Nou wat het dit met my te make?”. Wel, Ramadan is ‘n tyd waarin Moslems ernstig bid dat God Homself aan hulle sal openbaar. Elke jaar tydens Ramadan, gebeur dan ook die verstommende dat dorpies in hulle geheel dieselfde droom beleef…ja, jy raai reg: Jesus verskyn aan hulle! Elke jaar kom daar tydens Ramadan baie Moslems tot bekering!
Hier is ‘n skakel na een van die getuienisse van Moslems aan wie Jesus verskyn het. Onthou dus asseblief om tydens Ramadan te bid dat mense se geestelike oë sal oopgaan, en dat hulle Jesus sal leer ken. Daar sal ook Sondag ‘n spesiale gebedsfokus vir dié tydperk beskikbaar wees.
5.) Kom Word Nuut
Ek weet nie of daar nog ‘n bediening in ons gemeente is wat soveel mense se lewens al aangeraak het, soos die Kom-Word-Nuut-Kampe nie? Die volgende kamp vind 9-11 Junie plaas. Miskien het jy – of miskien weet jy van iemand – wat ‘n vars inspuiting in hulle verhouding met die Here nodig het. Dan is hierdie kamp net die ding. Bespreek by die kerkkantoor deur ‘n epos te stuur na heleen@ngwitrivier.co.za
Die naweek van 23-25 Junie bied ons gemeente ‘n huweliksverrykingskamp aan. Nkambeni is ‘n luukse safarikamp in die wildtuin. Gewoonlik sal ‘n naweek daar ‘n paartjie oor die R4000 uit die sak jaag. Ons kry geleentheid om daar tuis te gaan vir slegs R2200 per paartjie vir die naweek, ontbyt en aandete ingesluit!! Dit beloof om ‘n onvergeetlike ervaring in die veld saam met jou huweliksmaat te wees. In ons sessies behandel ons style en tegnieke wat waarborg om jou ‘n vervulde huwelik te laat beleef. Vir meer info kan jy op hierdie skakel klik of vir my (Nati 0822163710) kontak. Daar is nog net vir 7 paartjies plek.
Ons groot jaarlikse Pinksterdankoffer vind Sondag 4 Junie tydens die nagmaalplaas. Ons doen mos altyd ‘n beroep aan mense om in Pinkstertyd uit dankbaarheid te gee oor wat die Here vir jou gee – en hierdie jaar is niks anders nie.
Ek wil vra dat jy jou laat lei deur die Heilige Gees oor wat jy kan gee. As jy jou in die afkondigings van die stand ons dankoffers vergewis het, sou jy gesien het dat ons tans so ietwat van ‘n agterstand op ons begroting het. Ons vertrou dat die jaarlikse Pinksterdankoffer dit sal regtrek.
← 10 Nuusbrokkies vir April
Copyright © 2019 NG Gemeente Witrivier. All rights reserved.